CELEX: 52012PC0293
Language: mt
Date: 2012-06-15
Title: Proposta għal DEĊIŻJONI TAL-KUNSILL li tistabbilixxi l-pożizzjoni li trid tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Filippini għal eżenzjoni tad-WTO biex jiġi estiż it-trattament speċjali għar-ross

|
			
		
		
		52012PC0293
		
			Proposta għal DEĊIŻJONI TAL-KUNSILL li tistabbilixxi l-pożizzjoni li trid tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Filippini għal eżenzjoni tad-WTO biex jiġi estiż it-trattament speċjali għar-ross /* COM/2012/0293 final - 2012/0154 (NLE) */
			
				
		
		
			
			   	MEMORANDUM TA’ SPJEGAZZJONI
1.           L-GĦAN TAL-PROPOSTA
L-għan ta’ din il-proposta huwa li tiġi
stabbilita l-pożizzjoni li trid tieħu l-Unjoni Ewropea fil-Kunsill Ġenerali
tal-Organizzazzjoni Dinjija tal-Kummerċ (WTO) dwar it-talba tal-Filippini għal
eżenzjoni tad-WTO biex jiġi estiż it-trattament speċjali għar-ross
mill-1 ta' Lulju 2012 sat-30 ta' Ġunju 2017 u
b'hekk l-Unjoni Ewropea titħalla tappoġġja din it-talba għal eżenzjoni.
It-talba x'aktarx li tinsab fuq l-aġenda tal-laqgħa tal-Kunsill Ġenerali tad-WTO
skedata għal Lulju 2012. 
2.           IL-BAŻI ĠURIDIKA TAL-PROPOSTA
L-Artikolu 218(9) tat-Trattat dwar
il-Funzjonament tal-Unjoni Ewropea (TFUE) jistipula li meta jkun jeħtieġ li
tittieħed deċiżjoni li jkollha effett legali f’korp stabbilit permezz ta'
ftehim internazzjonali, il-Kunsill, fuq proposta mill-Kummissjoni jew
mir-Rappreżentant Għoli tal-Unjoni għall-Affarijiet Barranin u l-Politika ta'
Sigurtà, għandu jadotta deċiżjoni li tistabbilixxi l-pożizzjoni li għandha tiġi
adottata f'isem l-Unjoni. L-għoti tal-eżenzjoni biex il-Filippini jitħallew
jestendu t-trattament speċjali għar-ross mill-1 ta' Lulju 2012
sat-30 ta' Ġunju 2017 jaqa’ taħt din id-dispożizzjoni billi
d-deċiżjoni tittieħed f'korp stabbilit permezz ta' ftehim internazzjonali
(il-Konferenza Ministerjali jew il-Kunsill Ġenerali tad-WTO) u jaffettwa
d-drittijiet u l-obbligi tal-UE. 
3.           IL-KAMP TA’ APPLIKAZZJONI TAL-PROPOSTA
Il-Kummissjoni se tkun awtorizzata tieħu
pożizzjoni f'isem l-UE biex tappoġġja t-talba tal-Filippini għal eżenzjoni tad-WTO
biex jiġi estiż it-trattament speċjali għar-ross
mill-1 ta' Lulju 2012 sat-30 ta' Ġunju 2017. 
Fl-20 ta' Marzu 2012
il-Filippini ppreżentaw talba għal eżenzjoni fid-WTO mill-obbligi tagħhom skont
l-Artikolu 4.2 u l-paragrafi 8 u 10 tal-Anness 5 tal-Ftehim dwar
l-Agrikoltura, u mill-impenn tal-Filippini skont il-"Ftehim ta'
Estensjoni" sabiex il-Filippini jitħallew jissoktaw bit-trattament
speċjali għar-ross, b'żieda fl-aċċess għas-suq kif speċifikat
fil-paragrafu 3 u fl-Anness A tal-abbozz tad-deċiżjoni tal-Eżenzjoni
mill-1 ta' Lulju 2012 sat-30 ta' Ġunju 2017. Din
it-talba kienet preċeduta minn notifika li saret
fit-22 ta' Novembru 2011 lill-Kumitat dwar l-Agrikoltura, li
permezz tagħha l-Filippini bdew in-negozjati mal-Membri tad-WTO li għandhom
"interess sostanzjali" fir-ross (taħt il-kapitolu HS 10.06) sabiex
jiġi estiż it-trattament speċjali tagħhom għar-ross. Dawn il-Membri ntalbu
jikkomunikaw l-intenzjoni tagħhom biex jipparteċipaw fin-negozjati
sal-21 ta’ Jannar 2012 (60 jum wara n-notifika). 
Sabiex jiġġustifikaw l-eżenzjoni, il-Filippini
jiddikjaraw li din qed tindirizza tħassib mhux kummerċjali marbut mas-sigurtà
tal-ikel, filwaqt li jisħqu li t-trattament speċjali se jippermetti
lill-Filippini biex iħejju lill-bdiewa tagħhom għal-liberalizzazzjoni billi
jużaw programmi ta' appoġġ għall-bdiewa biex itejbu l-kompetittività. 
L-eżenzjoni mitluba hija limitata fil-kamp ta'
applikazzjoni biex tippermetti lill-Filippini jissoktaw bit-trattament speċjali
għar-ross (ikklassifikat taħt il-Kapitolu 10.06 tas-HS)
mill-1 ta' Lulju 2012 sat-30 ta' Ġunju 2017.
Skont it-talba għal eżenzjoni, matul dan il-perjodu l-Filippini għandhom
jipprovdu aċċess minimu għas-suq (MMA) għar-ross, li jrid jiżdied kull sena (li
jrid jiġi speċifikat fl-anness tal-eżenzjoni msejjes fuq ir-riżultati
tan-negozjati li għaddejjin mal-Membri interessati). Barra dan, it-tnaqqis
annwali u finali tat-tariffa fil-kwota tar-ross għandu jiġi miftiehem ma' dawn
il-membri sa mill-1 ta’ Lulju 2012, filwaqt li jiġu pprovduti
għal dawn il-pajjiżi, kwoti speċifiċi għal kull pajjiż. 
L-eżenzjoni mitluba tkun it-tieni estensjoni
tat-trattament speċjali, li bħalissa hu validu
sat-30 ta’ Ġunju 2012. Il-Filippini inizjalment kienu ngħataw
trattament speċjali għar-ross mad-dħul fis-seħħ tal-Ftehim tad-WTO fl-1995,
b'perjodu ta' implimentazzjoni ta' 10 snin (skont il-paragrafu 1 u
1(d) tal-Anness 5 tal-Ftehim dwar l-Agrikoltura, u kif rifless fl-Iskeda
tal-Merkanzija tal-Filippini LXXV, il-Parti I, it-Taqsima I B
(dwar kwoti tariffarji għall-prodotti agrikoli)). L-ewwel estensjoni
tat-trattament speċjali saret bejn l-2004 u l-2007 billi ġiet modifikata
l-iskeda LXXV tagħhom (skont it-taqsima B tal-Anness 5 tal-Ftehim
dwar l-Agrikoltura) wara li ġew konklużi n-negozjati mal-Membri (tliet pajjiżi
rċevew kwoti speċifiċi għalihom: l-Awstralja, iċ-Ċina u t-Tajlandja).
Fit-8 ta’ Frar 2007, tqassmet lill-Membri kopja ċertifikata u
finali tal-iskeda LXXV modifikata tal-Filippini (WT/LeT/562). 
Għall-UE (l-industrija tar-ross), it-talba
għal eżenzjoni ma tqajjimx tħassib ekonomiku billi l-eportazzjoni tar-ross
tal-UE lejn il-Filippini hija anqas minn 10 tunnellati kull sena (skont
il-COMEXT), mingħajr varjazzjoni sinifikanti. Billi ma kien hemm l-ebda raġuni
biex wieħed jistenna żieda, l-UE ma esprimietx interess li tibda n-negozjati
mal-Filippini bħala Membru b'"interess sostanzjali". 
L-MMA attwali tal-Filippini huwa
350,000 tunnellata metrika (MT), b’rata fil-kwota ta’ 40 %. Minbarra
l-MMA tagħhom, il-Filippini jimportaw 2 miljun MT addizzjonali, li minnhom
il-Vjetnam (74 %), it-Tajlandja (19 %) u l-Pakistan (7 %) huma
l-fornituri ewlenin (sors: Global Trade Atlas (GTA), sena 2010). 
L-UE għandha importazzjoni netta tar-ross, u
tkopri madwar 40 % tal-ħtiġijiet tagħha mill-importazzjonijiet. Il-konsum
qiegħed jiżdied (bil-mod). Filwaqt li l-produzzjoni hija pjuttost stabbli,
l-importazzjonijiet tal-UE se jiżdiedu wkoll. L-esportazzjonijiet tal-UE huma
madwar 100-120 000 tunnellata kull sena (l-aħħar sentejn kienu ftit
ogħla minħabba l-produzzjoni rekord) mingħajr l-ebda potenzjal ta' żieda.
L-esportazzjonijiet tal-UE jintbagħtu prinċipalment lejn postijiet fil-qrib
(primarjament lejn it-Turkija). Din ftit li xejn tesporta ross lejn l-Asja u
wisq anqas lejn l-Asja tan-Nofsinhar, li huma r-reġjuni li l-aktar jipproduċu
ross fid-dinja.
Il-Filippini jimmiraw li jiffinalizzaw
in-negozjati mal-membri interessati u li jadottaw l-eżenzjoni mhux aktar tard
mil-laqgħa tal-Kunsill Ġenerali f'Lulju 2012. 
2012/0154 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li trid
tittieħed mill-Unjoni Ewropea fil-Kunsill Ġenerali tal-Organizzazzjoni Dinjija
tal-Kummerċ dwar it-talba tal-Filippini għal eżenzjoni tad-WTO biex jiġi estiż
it-trattament speċjali għar-ross
IL-KUNSILL TAL-UNJONI EWROPEA, 
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-ewwel subparagrafu
tal-Artikolu 207(4), flimkien mal-Artikolu 218(9) tiegħu, 
Wara li kkunsidra l-proposta mill-Kummissjoni
Ewropea, 
Billi:
(1)       Skont il-paragrafu 1 u
1(d) tal-Anness 5 tal-Ftehim dwar l-Agrikoltura, u kif rifless fl-Iskeda
tal-Merkanzija tal-Filippini LXXV, il-Parti I, it-Taqsima I B
(dwar il-kwoti tariffarji għall-prodotti agrikoli) il-Filippini ngħataw
trattament speċjali għar-ross mad-dħul fis-seħħ tal-Ftehim tad-WTO, b'perjodu
ta' implimentazzjoni ta' 10 snin.
(2)       Skont il-paragrafu 8
tal-Anness 5 tal-Ftehim dwar l-Agrikoltura, il-Filippini estendew
it-trattament speċjali għar-ross mill-1 ta' Lulju 2005
sat-30 ta' Ġunju 2012 billi mmodifikaw l-iskeda LXXV tagħhom,
iċċertifikata mis-Segretarjat tad-WTO fit-8 ta’ Frar 2007.
(3)       Skont il-paragrafu 5.1
taċ-Ċertifikazzjoni ta' Modifiki u Rettifiki għall-Iskeda LXXV, hu stabbilit li
kull issoktar tat-trattament speċjali għar-ross wara
t-30 ta' Ġunju 2012 ikun jiddependi mill-eżitu tan-negozjati
tal-Aġenda ta' Doha għall-Iżvilupp (DDA), billi jiġi pprovdut mekkaniżmu
speċjali alternattiv. Madankollu, in-negozjati tad-DDA għadhom ma ġewx
konklużi. 
(4)       Il-Filippini għarrfu
lill-Kumitat dwar l-Agrikoltura tad-WTO fit-22 ta' Novembru 2011
dwar l-intenzjonijiet tagħhom li jibdew in-negozjati mal-Membri li għandhom
interessi sostanzjali fil-prodotti kkonċernati għall-issoktar tat-trattament
speċjali għar-ross. 
(5)       L-Artikolu IX,
il-paragrafi 3 u 4, tal-Ftehim ta’ Marrakesh li jistabbilixxi
l-Organizzazzjoni Dinjija tal-Kummerċ (il-Ftehim tad-WTO) jistipula l-proċeduri
għall-għoti ta’ eżenzjonijiet li jikkonċernaw il-Ftehimiet Kummerċjali
Multilaterali fl-Anness 1A jew 1B jew 1C tal-Ftehim tad-WTO u l-annessi
tagħhom. 
(6)       Fl-20 ta' Marzu 2012
il-Filippini talbu eżenzjoni fid-WTO mill-obbligi tagħhom skont
l-Artikoli 4.2 u t-Taqsima B tal-Anness 5 tal-Ftehim dwar
l-Agrikoltura sabiex jiġi pprovdut trattament speċjali għar-ross
mill-1 ta' Lulju 2012 sat-30 ta' Ġunju 2017 skont
it-talba għal eżenzjoni tal-Filippini. 
(7)       L-UE għandha importazzjoni
netta tar-ross. Għalhekk, l-għoti ta’ din l-eżenzjoni jkun ta' importanza
ekonomika u kummerċjali minima għall-Unjoni. 
(8)       Għaldaqstant, huwa xieraq li
tiġi stabbilita l-pożizzjoni li trid tittieħed mill-Unjoni fil-Kunsill Ġenerali
tad-WTO biex tkun appoġġjata din it-talba għal eżenzjoni,
ADOTTA DIN ID-DEĊIŻJONI: 
Artikolu 1
Il-pożizzjoni li trid tittieħed mill-Unjoni
Ewropea fil-Kunsill Ġenerali tal-Organizzazzjoni Dinjija tal-Kummerċ hija li
tappoġġja t-talba għal eżenzjoni tal-Filippini biex jiġi estiż it-trattament
speċjali għar-ross mill-1 ta' Lulju 2012
sat-30 ta' Ġunju 2017 skont it-termini tat-talba għal eżenzjoni. 
Din il-pożizzjoni għandha tiġi espressa
milll-Kummissjoni. 
Artikolu 2
Din id-Deċiżjoni għandha tidħol fis-seħħ
fil-jum tal-adozzjoni tagħha. 
Magħmul fi Brussell,
                                                                       Għall-Kunsill
                                                                       Il-President